﻿Un capac cucutenian cu model „în vârtej” expus la 
Muzeul din Botoșani 

Acest capac de strachină descoperit în așezarea de la Vorniceni-
Pod Ibăneasa de arheologul botoşănean Maria Diaconescuare un 
aspect miniatural, o formă semi-globulară, corpul uşor arcuit şi fundul 
slab conturat. El este lucrat din pastă fină, ars oxidant, în mod 
uniform. Sub buză are o proeminenţă străpunsă orizontal (ca orificiul - 
supapă de la oalele de presiune). Vasul este pictat în exterior cu roşu 
brun pe fond alb şi doar cu alb în interior. Pe faţa exterioară decorul 
este compus din benzi simple ce se ordonează într-un motiv „în 
vârtej” (împletit din trei), subliniat de alternanţa unor benzi late cu 
cele subţiri ce-i dau ritmicitate și sugerând mişcarea. Dacă privim cu 
ochii minții putem vedea și alternanța staturilor geologice, într-o 
bulversare totală a elementelor dintr-o orogeneză montană. Oricum, 
modul în care a creat artistul plastic sugestia mișcării este unul 
lăudabil. Aflat în prezent în colecțiile Muzeului Județean din 
Botoșani, capacul cucutenian este încadrat temporal în cultura 
Cucuteni, faza A-B (Inv. no. 17364).Cultura Cucuteni (aprox. 5500-
2750 î.Hr.)a rămas în istorie prin ceramica sa, unicăîn Europa. 
Decorul predominant este cel în spirală, creând astfel o iluzie optică 
puternică, iar culorile caracteristice sunt albul, roșul și negrul, cu 
variații date în funcție de temperatura la care a fost ars vasul. În ceea 
ce privește forma, avem de la simple pahare până la amfore. Tehnica 
ceramicii Cucuteni este aproape perfectă: lutul era foarte bine preparat 
și amestecat cu câteva fire de nisip, pentru ca pereții vasului să nu 
crape. Odată modelate, vasele erau reintroduse în lut și uscate la 
umbră. După uscare urma decorarea. În faza Cucuteni A o importanță 
deosebită era dată ceramicii cu forme diferite- pahare, castroane, 
suporturi, decorate cu motive spiralo-meandrice adâncite, incizate pe 
suprafața albă a vasului. Se remarcă astfel specia ceramică de la 
Trușești și Drăgușeni. 
La Vorniceni-Pod Ibăneasa (jud. Botoșani) arheologii au 
descoperit o așezare destul de importanță a acestei culturi. Așteptăm și 
alte surprize în cadrul cercetărilor viitoare. 

